《公无渡河》
明代·乌斯道

公无渡河，公无渡河，公若渡河，吾将奈何。河水有悬流，鱼鳖不吾居。

公力不如水，乃为鳖与鱼。河水胜鸩毒，河水胜矛戟。

河伯不相邀，胡云避不得。吾闻狎于虎，死于虎，狎于水，死于水。

公性扬扬急如驶，河水一去不复回，公今一去宁复起。

公不起，自取之，公兮公兮将怨谁。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。